title: 2009 m. gruodžio 17 d. Komisijos sprendimas, leisti vartoti teiginį apie vandenyje tirpaus pomidorų koncentrato poveikio trombocitų agregacijai sveikumą ir suteikti nuosavybės teise saugomų duomenų apsaugą pagal Europos Parlamento ir Tarybos reglamentą (EB) Nr. 1924/2006 (pranešta dokumentu Nr. C(2009) 10113) (Tekstas svarbus EEE)

text:
18.12.2009

               LT

               Europos Sąjungos oficialusis leidinys

               L 336/55

      KOMISIJOS SPRENDIMAS

   2009 m. gruodžio 17 d.
   leisti vartoti teiginį apie vandenyje tirpaus pomidorų koncentrato poveikio trombocitų agregacijai sveikumą ir suteikti nuosavybės teise saugomų duomenų apsaugą pagal Europos Parlamento ir Tarybos reglamentą (EB) Nr. 1924/2006
   (pranešta dokumentu Nr. C(2009) 10113)
   (Tekstas autentiškas tik anglų kalba)
   (Tekstas svarbus EEE)
   (2009/980/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 18 straipsnio 4 dalį,
   kadangi:

               (1)

               Pagal Reglamentą (EB) Nr. 1924/2006 teiginiai apie maisto produktų sveikumą draudžiami, jeigu jie nėra leisti vartoti Komisijos laikantis to reglamento reikalavimų ir nėra įtraukti į leidžiamų vartoti teiginių sąrašą.

               (2)

               Reglamente (EB) Nr. 1924/2006 taip pat nustatyta, kad paraiškas leisti vartoti teiginius apie maisto produktų sveikumą maisto verslo subjektai gali teikti valstybės narės nacionalinei kompetentingai institucijai. Nacionalinė kompetentinga institucija turi perduoti tinkamas paraiškas Europos maisto saugos tarnybai (EMST, toliau – Tarnyba).

               (3)

               Gavusi paraišką Tarnyba nedelsdama informuoja kitas valstybes nares bei Komisiją ir pateikia nuomonę dėl atitinkamo teiginio apie sveikumą.

               (4)

               Komisija sprendžia dėl leidimo vartoti teiginį apie sveikumą suteikimo, atsižvelgdama į Tarnybos nuomonę.

               (5)

               Siekiant skatinti inovacijas, teiginiai apie sveikumą, kurie yra pagrįsti naujais mokslinais įrodymais ir (arba) dėl kurių pateiktas prašymas apsaugoti nuosavybės teise saugomus duomenis, tvirtinami skubos tvarka. Tuo atveju, kai pareiškėjui prašant užtikrinti nuosavybės teise saugomų duomenų apsaugą Komisija siūlo apriboti tokių duomenų naudojimą pareiškėjo naudai, toks apribojimas pagal Reglamento (EB) Nr. 1924/2006 21 straipsnį nustoja galioti po penkerių metų.

               (6)

               Atsižvelgiant į 2009 m. sausio 7 d. pagal Reglamento (EB) Nr. 1924/2006 13 straipsnio 5 dalį pateiktą Provexis Natural Products Ltd. paraišką, paprašyta, kad Tarnyba pateiktų nuomonę dėl teiginio apie vandenyje tirpaus pomidorų koncentrato (I ir II) poveikio sveikų žmonių kraujo trombocitų veiklai sveikumą (Klausimas Nr. EFSA-Q-2009–00229) (2). Pareiškėjo pasiūlytas teiginys suformuluotas taip: „Padeda palaikyti sveiką kraujotaką ir palankiai veikia kraujo apytaką“.

               (7)

               2009 m. gegužės 28 d. Komisija ir valstybės narės gavo Tarnybos mokslinę nuomonę, kurioje remdamasi pateiktais duomenimis Tarnyba padarė išvadą, kad nustatytas vandenyje tirpaus pomidorų koncentrato (I ir II) vartojimo ir normalios trombocitų agregacijos palaikymo priežastinis ryšys. Pakeitus teiginio formuluotę, ypač atsižvelgiant į Reglamento (EB) Nr. 1924/2006 5 straipsnio 2 dalį, teiginys turėtų būti laikomas atitinkančiu Reglamento (EB) Nr. 1924/2006 reikalavimus ir jį reikėtų įtraukti į Bendrijos leidžiamų vartoti teiginių sąrašą.

               (8)

               Vienas iš Reglamento (EB) Nr. 1924/2006 tikslų yra užtikrinti, kad teiginiai apie sveikumą būtų teisingi, aiškūs, patikimi ir naudingi vartotojui, o teiginio formuluotė ir pateikimas būtų vertinami šiuo požiūriu. Todėl, jei pareiškėjo vartojamų teiginių tekstas turi tą pačią prasmę vartotojui, palyginti su jau leidžiamais vartoti teiginiais apie sveikumą, kadangi nurodomas tas pats ryšys tarp maisto produkto kategorijos, maisto produkto ar vienos iš jo sudedamųjų dalių ir sveikatos, šiems teiginiams turėtų būti taikomos tokios pačios vartojimo sąlygos, kaip nurodyta šio sprendimo priede.

               (9)

               Nuomonėje Tarnyba nurodė, kad ji nebūtų galėjusi padaryti išvadų neatsižvelgdama į devynis tyrimus, kuriuos pareiškėjas deklaravo kaip saugomus nuosavybės teise.

               (10)

               Gavusi Tarnybos nuomonę Komisija kreipėsi į pareiškėją prašydama tolesnių paaiškinimų dėl devynių tyrimų, kurie buvo deklaruoti kaip saugomi nuosavybės teise, pagrindimo, visų pirma dėl „išimtinės teisės panaudoti nuosavybės teise saugomus duomenis“, kaip nurodyta Reglamento (EB) Nr. 1924/2006 21 straipsnio 1 dalies b punkte. Visa pareiškėjo pateikta su pagrindimu susijusi informacija buvo įvertinta. Laikoma, kad septyni neskelbti tyrimai atitinka Reglamento (EB) Nr. 1924/2006 21 straipsnio 1 dalyje nustatytus reikalavimus. Atitinkamai laikantis šio reglamento 21 straipsnio 1 dalyje nustatytų sąlygų vėlesnis pareiškėjas negali remtis minėtuose septyniuose tyrimuose pateiktais moksliniais duomenimis ir kita informacija penkerius metus nuo leidimo suteikimo datos. Laikoma, kad du tyrimai, paskelbti iki paraiškos dėl leidimo vartoti teiginį apie sveikumą pateikimo (3), buvo paskelbti ir tapo viešai žinomi, todėl jų apsauga, atsižvelgiant į Reglamento (EB) Nr. 1924/2006 tikslus, tarp jų į tikslą apsaugoti novatorių investicijas į informacijos ir duomenų, kuriais grindžiama paraiška pagal šį reglamentą, rinkimą, nėra pagrįsta ir atitinkamai neturėtų būti suteikta.

               (11)

               Pagal Reglamento (EB) Nr. 1924/2006 16 straipsnio 6 dalį Komisijos gautos pareiškėjo pastabos buvo apsvarstytos nustatant šiame sprendime numatytas priemones.

               (12)

               Buvo konsultuotasi su valstybėmis narėmis,

         PRIĖMĖ ŠĮ SPRENDIMĄ:
   1 straipsnis
   Šio sprendimo priede pateiktas teiginys apie sveikumą įtraukiamas į Bendrijos leidžiamų vartoti teiginių sąrašą, kaip nustatyta Reglamento (EB) Nr. 1924/2006 13 straipsnio 3 dalyje.
   2 straipsnis
   Laikantis Reglamento (EB) Nr. 1924/2006 21 straipsnio 1 dalyje nustatytų sąlygų šio sprendimo priede nurodytuose tyrimuose pateiktų mokslinių duomenų ir kitos informacijos naudojimas apribojamas pareiškėjo naudai penkerius metus nuo leidimo suteikimo datos.
   3 straipsnis
   Šis sprendimas skirtas Provexis Natural Products Ltd., Thames Court, 1 Victoria Street, Windsor, Berkshire, SL4 1YB, Jungtinė Karalystė.

      Priimta Briuselyje 2009 m. gruodžio 17 d.

            Komisijos vardu

         Androulla VASSILIOU

            Komisijos narė

      (1)  OL L 404, 2006 12 30, p. 9.

      (2)  EMST leidinys (2009 m.) 1101, The American Journal of Clinical Nutrition, 2006, t. 84, p. 1–15.

      (3)  O’Kennedy N, Crosbie L, Whelam S, Luther V, Horgan G, Broom JI, Webb DJ, Duttaroy AK, Effects of tomato extract on platelet function: a double-blinded crossover study in healthy humans, p. 561–569 ir O’Kennedy N, Crosbie L, van Lieshout M, Broom JI, Webb DJ, Duttaroy AK, Effects of antiplatelet components of tomato extract on platelet function in vitro and ex vivo: a time-course cannulation study in healthy humans, p. 570–579.

      PRIEDAS

                  Pareiškėjo adresas

                  Maistinė ar kita medžiaga, maisto produktas ar maisto produkto kategorija

                  Teiginys

                  Teiginio vartojimo sąlygos

                  Maisto produkto vartojimo sąlygos ir (arba) apribojimai ir (arba) papildomi teiginiai ar perspėjimai

                  Pareiškėjo naudai apriboti nuosavybės teise saugomi duomenys

                  EMST nuomonės nuoroda

                  Provexis Natural Products Ltd., Thames Court, 1 Victoria Street, Windsor, Berkshire, SL4 1YB, Jungtinė Karalystė

                  Vandenyje tirpus pomidorų koncentratas (I ir II)

                  Vandenyje tirpus pomidorų koncentratas (I ir II) padeda palaikyti normalią trombocitų agregaciją, o tai padeda užtikrinti sveiką kraujotaką

                  Informacija vartotojui, kad teigiamas poveikis gaunamas kasdien suvartojant 3 g I vandenyje tirpaus pomidorų koncentrato arba 150 mg II vandenyje tirpaus pomidorų koncentrato, atskiesto ne daugiau kaip 250 ml vaisių sulčių, aromatizuotų gėrimų ar jogurto gėrimų (jeigu jie nėra pasterizuoti labai aukštoje temperatūroje)

                              1.

                              O’ Kennedy N, Crosbie L, van Lieshout M, Broom JI, Webb DJ, Duttaroy AK, 2003a. Persistence of the antiplatelet effect of a single dose of WSTC equivalent to 2 fresh tomatoes over a 24-hour timecourse. REC No. 02/0269

                              2.

                              O’ Kennedy et al. 2003b. A 42-day randomised, controlled and double-blinded crossover study to evaluate effects of daily WSTC consumption on platelet function, coagulation and some baseline CVD risk markers. REC No 03/0177.

                              3.

                              O’ Kennedy et al. 2005. Effects of overconsuming Sirco®, a one-a-day fruit juice drink containing 12g/L WSTC, on platelet function in healthy subjects. REC No 05/S0802/77.

                              4.

                              O’ Kennedy et al. 2006c. A pilot study to compare the antiplatelet effects of WSTC in healthy subjects, after consumption in two different food matrices. REC No 06/S0802/60.

                              5.

                              O’ Kennedy et al. 2007. A randomised, controlled and double-blinded crossover study to compare the antiplatelet effects of three different formats of WSTC in healthy humans. REC No 07/S0801/13.

                              6.

                              Song V, Sheddon A, Horgan G and O’ Kennedy N. Anticoagulatory and anti-inflammatory activities of WSTC in platelets and endothelial cells. Manuscript for submission; 2008.

                              7.

                              Zhang F, Song V, Neascu M, Crosbie L, Duncan G, Horgan G, de Roos B and O’ Kennedy N. Flow cytometric and proteomic studies examining the effects of WSTC on platelet function in vitro. Unpublished, 2007/2008.

                  Q-2009-00229


title: 2009/194/EB: 2008 m. balandžio 22 d. Europos Parlamento sprendimas dėl 2006 finansinių metų Europos Sąjungos bendrojo biudžeto įvykdymo patvirtinimo, VII skirsnis – Regionų komitetas

text:
31.3.2009

               LT

               Europos Sąjungos oficialusis leidinys

               L 88/83

         EUROPOS PARLAMENTO SPRENDIMAS
   2008 m. balandžio 22 d.
   dėl 2006 finansinių metų Europos Sąjungos bendrojo biudžeto įvykdymo patvirtinimo, VII skirsnis – Regionų komitetas
   (2009/194/EB)
   EUROPOS PARLAMENTAS,
   atsižvelgdamas į 2006 finansinių metų Europos Sąjungos bendrąjį biudžetą (1),
   atsižvelgdamas į 2006 finansinių metų Europos Bendrijų galutines metines ataskaitas – I tomas (C6–0368/2007) (2),
   atsižvelgdamas į Regionų komiteto metinę 2006 m. atlikto vidaus audito ataskaitą biudžeto įvykdymą tvirtinančiai institucijai,
   atsižvelgdamas į Audito Rūmų 2006 finansinių metų metinę biudžeto vykdymo ataskaitą kartu su audituotų institucijų atsakymais (3),
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į EB sutarties 272 straipsnio 10 dalį, 275 ir 276 straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą (A6–0095/2008),

               1.

               suteikia patvirtinimą Regionų komiteto Generaliniam sekretoriui, kad Regionų komiteto 2006 finansinių metų biudžetas įvykdytas;

               2.

               pateikia savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Teisingumo Teismui, Audito Rūmams, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL L 78, 2006 3 15.

      (2)  OL C 274, 2007 11 15, p. 1.

      (3)  OL C 273, 2007 11 15, p. 1.

      (4)  OL C 274, 2007 11 15, p. 130.

      (5)  OL L 248, 2002 9 16, p. 1.
    ---documentbreak---

               31.3.2009

               LT

               Europos Sąjungos oficialusis leidinys

               L 88/84

         EUROPOS PARLAMENTO REZOLIUCIJA
   2008 m. balandžio 22 d.
   su pastabomis, sudarančiomis neatskiriamą sprendimo dėl 2006 finansinių metų Europos Sąjungos bendrojo biudžeto įvykdymo patvirtinimo dalį, VII skirsnis – Regionų komitetas
   EUROPOS PARLAMENTAS,
   atsižvelgdamas į 2006 finansinių metų Europos Sąjungos bendrąjį biudžetą (1),
   atsižvelgdamas į 2006 finansinių metų Europos Bendrijų galutines metines ataskaitas – I tomas (C6–0368/2007) (2),
   atsižvelgdamas į Regionų komiteto metinę 2006 m. atlikto vidaus audito ataskaitą biudžeto įvykdymą tvirtinančiai institucijai,
   atsižvelgdamas į Audito Rūmų 2006 finansinių metų metinę biudžeto vykdymo ataskaitą ir į Audito Rūmų specialiąsias ataskaitas kartu su audituotų institucijų atsakymais (3),
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į EB sutarties 272 straipsnio 10 dalį, 275 ir 276 straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą (A6–0095/2008),

               1.

               pažymi, kad 2006 m. Regionų komitetas valdė 74 391 953,27 EUR įsipareigojimų asignavimų (2005 m. 69 570 456,32 EUR), iš kurių panaudojo 97,94 %;

               2.

               pažymi, kad pagal nuo 2005 m. sausio 1 d. galiojančią kaupimo principu vykdomą apskaitą iš Regionų komiteto finansinių ataskaitų matyti, kad Regionų komiteto ekonominis 2006 finansinių metų rezultatas neigiamas (8 306 761 EUR), o turto ir įsipareigojimų sumos (101 124 165 EUR) tokios pačios;

               3.

               džiaugiasi 2007 m. gruodžio mėn. EESRK ir Regionų komiteto pasirašytu nauju administracinio bendradarbiavimo susitarimu 2008–2014 m. laikotarpiui; yra įsitikinęs, kad dviejų institucijų bendradarbiavimas bus finansiškai naudingas Europos mokesčių mokėtojams;

               4.

               palankiai vertina aiškų abiejų komitetų įsipareigojimą siekti suderinti savo vidaus kontrolės standartus remiantis pažangiąja patirtimi, taip pat visas kitas atitinkamas finansines procedūras, susijusias su bendromis tarnybomis;

               5.

               pažymi, kad naujajame susitarime svarbiausios sritys (infrastruktūra, informacinės technologijos ir telekomunikacijos, taip pat vertimas, įskaitant dokumentų rengimą) priskiriamos bendrų tarnybų kompetencijai, o kai kurios paslaugos, pvz., vidaus paslaugos, socialinės medicininės tarnybos, bibliotekos ir parengimo spaudai tarnybos paslaugos, atskiriamos;

               6.

               vis dėlto reikalauja, kad šis atskyrimas neturėtų įtakos biudžetui, ir ragina abu komitetus atliekant laikotarpio vidurio peržiūrą atlikti bendrą analizę ir įvertinti, ar šis išteklių perkėlimas bus naudingas abiem komitetams; ragina abu komitetus informuoti Parlamentą apie mažuosius bendradarbiavimo susitarimus srityse, kurios susijusios su atskyrimu;

               7.

               nurodo Europos Audito Rūmų pastabą, pateiktą metinės ataskaitos 10.19 dalyje, kad atsirado keletas valdymo ir kontrolės trūkumų viešųjų pirkimų srityje; susirūpinęs pažymi, kad, atsižvelgiant į visas pirkimams skirtas išlaidas, labai daug pirkimų įvyko derybų tvarka, o ne skelbiant kvietimus teikti pasiūlymus; vis dėlto džiaugiasi, kad bendros tarnybos pateikė informaciją, pagal kurią dėl daugelio su statybomis susijusių paslaugų, dėl kurių sutartys anksčiau buvo sudarytos derybų tvarka, paskelbus kvietimus teikti pasiūlymus pasirašytos naujos sutartys arba šiuo metu vyksta konkurso procedūros;

               8.

               atsižvelgdamas į tai, džiaugiasi, kad bendrose tarnybose įkurtas sutarčių padalinys, kuris teikia pagalbą visiems bendrųjų tarnybų skyriams, veikiantiems viešųjų pirkimų srityje; pažymi, kad remiantis naujuoju susitarimu bendrų tarnybų tikrinimo tarnyba perduota atskiroms kiekvieno komiteto tarnyboms;

               9.

               pažymi, kad, remiantis bendrų tarnybų atsakymais į pranešėjo klausimus, 2007 m. persikrausčius į Remorqueuro ir Van Maerlanto pastatus, dabar užimama 92 % viso komitetų biurų ploto, ir jų aprūpinimo biurais ateinančiais metais poreikiai patenkinti;

               10.

               pažymi, kad EESRK vidaus auditorius savo ataskaitoje dėl Montoyer pastato fojė atnaujinimo padarė išvadą, jog jis nerado įrodymų, kurie leistų teigti, kad susitarimas dėl baudų už pavėluotą Montoyer pastato fojė atnaujinimą skyrimo yra nepagrįstas; nurodo, kad ši ataskaita buvo nusiųsta OLAF ir kad dėl to vėliau nebuvo imtasi jokių veiksmų, apie kuriuos žinotų EESRK ar Regionų komitetas;

               11.

               pažymi, kad 2006 m. tikrinimo tarnyba buvo perkelta iš Biudžeto ir finansų skyriaus į Bendrojo administravimo skyrių siekiant toliau pabrėžti funkcijų atskyrimo principą ir tos tarnybos nepriklausomumą; taip pat pažymi, jog Regionų komitetas mano, kad 2006 m. atliko nemažai ex post kontrolės patikrinimų ir 2007 m. prašė visų savo tarnybų patikrinti 5 % visų bylų; džiaugiasi, kad Regionų komitetas itin padidino savo finansinio tikrinimo tarnybos išteklius ir pajėgumą;

               12.

               mano, jog svarbu, kad, pvz., leidimus suteikiančių pareigūnų, tikrintojų ir auditorių vykdoma kontrolė būtų pakankamai griežta; atsižvelgdamas į tai, pabrėžia, kad svarbu atlikti pakankamai atsitiktinės atrankos tikrinimų visuose sektoriuose, o ne tik nedaugelyje strategiškai svarbių sektorių, su kuriais susijusi didesnė rizika;

               13.

               nurodo Europos Audito Rūmų pastabą, pateiktą minėtos metinės ataskaitos 10.23 dalyje, kad Regionų komiteto administracija, vykdydama ex post tikrinimo procedūrą, nustatė, jog vienos nacionalinės delegacijos nariams padengtos kelionės išlaidos (už lėktuvo bilietus) pagal ranka išrašytą kelionių agentūros sąskaitą buvo vidutiniškai 83 % didesnės nei kaina, kurią iš tiesų taikė oro linijos už panaudotą bilietą;

               14.

               pažymi, kad po šio įvykio Regionų komiteto administracija atliko išsamų tyrimą, kuris baigėsi 2007 m. liepos mėn. ir iš kurio rezultatų nematyti, EAR nuomone, kad sumos, sumokėtos už administracines išlaidas, buvo pagrįstos;

               15.

               su pasitenkinimu pažymi, kad Regionų komitetas nusprendė, jog tolesnis apmokėjimas priklausys nuo tam tikrų sąlygų laikymosi, ir sustabdė apmokėjimą pagal kelionės dokumentus, kurie buvo pirkti remiantis ankstesne tvarka; džiaugiasi, kad Regionų komitetas, norėdamas apsidrausti, informavo OLAF apie ex post vertinimų eigą ir komiteto administracijos patvirtintas priemones;

               16.

               pažymi, kad atlikus atlyginimų pervedimo vidaus auditą, kuris baigtas 2006 m. ir apėmė išsamią visų įvykdytų pervedimų peržiūrą, matyti, kad rasta trūkumų, susijusių su funkcijų atskyrimo principu šioje srityje (inicijavimo funkcijos ir vidaus tikrinimas), o atsižvelgiant į tam tikrą riziką daugiau dėmesio reikėtų skirti kontrolės aplinkai; taip pat pažymi, kad, atsižvelgiant į vidaus auditoriaus rekomendacijas, 2007 m. vasario mėn. imtasi tolesnių veiksmų; ragina Regionų komiteto administraciją užtikrinti, kad būtų visiškai įgyvendintos visos audito metu pateiktos rekomendacijos;

               17.

               pažymi, kad atlikusi tyrimą OLAF nustatė, jog aštuoni pervedimai atlikti nesilaikant nustatytų sąlygų, ir rekomendavo susigrąžinti iš pareigūnų permokėtas sumas; su pasitenkinimu pažymi, kad ik 2007 m. pradžios buvo susigrąžintos visos sumos; taip pat pažymi, kad OLAF pasiūlė pradėti nagrinėti šešių darbuotojų drausmines bylas, o penkių iš jų bylos perduotos Belgijos valdžios institucijoms;

               18.

               atkreipia dėmesį į tai, kad Belgijos valdžios institucijų prašymu 2007 m. liepos 6 d. Regionų komiteto skiriančioji institucija panaikino šių pareigūnų imunitetą, kad jie galėtų būti apklausti šiose institucijose; taip pat pažymi, kad iki šiol Regionų komiteto administracija negavo jokios informacijos, ar Belgijos institucijos ketina imtis veiksmų dėl šių bylų;

               19.

               su pasitenkinimu pažymi, kad administracinį tyrimą pradėjo Regionų komiteto Generalinis sekretorius, o jį atliko buvęs Komisijos generalinio direktoriaus pavaduotojas; nurodo, kad dviejose iš penkių bylų, kurios buvo perduotos valdžios institucijoms, Regionų komiteto skiriančioji institucija nusprendė pradėti drausminį procesą Drausmės taryboje; supranta, kad remiantis Darbo tvarkos taisyklėmis šiais atvejais galutinį sprendimą galima priimti tik tada, kai Belgijos teismas priims galutinį sprendimą;

               20.

               pažymi, kad trimis kitas atvejais skiriančioji institucijas priims sprendimą dėl drausminės bylos pradėjimo tada, kai gaus reikalingą informaciją apie tai, kokių tolesnių priemonių dėl šių bylų imsis Belgijos institucijos; taip pat pažymi, kad kitu atveju, kai OLAF neperdavė bylos Belgijos institucijoms, skiriančioji institucija, remdamasi administracinio tyrimo rekomendacijomis, nusprendė pareigūną įspėti; dar kartą reikalauja griežto baudžiamojo persekiojimo visais atvejais, kai gali būti įrodytas sukčiavimas;

               21.

               prašo Regionų komiteto apstvarstyti, ar skirti proporcingas drausmines priemones, jei to reikalauja kompetentingi teismai, kuriuose nagrinėjamos bylos;

               22.

               su pasitenkinimu pažymi, kad Regionų komitete nebeliko specifinių problemų, susijusių su įdarbinimu, ir kad jis išnaudoja beveik visą kvotą, dėl kurios sutarta su kitomis institucijomis.

      (1)  OL L 78, 2006 3 15.

      (2)  OL C 274, 2007 11 15, p. 1.

      (3)  OL C 273, 2007 11 15, p. 1.

      (4)  OL C 274, 2007 11 15, p. 130.

      (5)  OL L 248, 2002 9 16, p. 1.